Љуба је преча него сестра и снаа
Ој за гором за зеленом
Нешто јасно подврискује,
Баш к'о грло ђевојачко.
Оде момче да обиђе,
Ал ђевојче савезано
Танком жицом ибришима,
Пак се моли младу момку:
„Одр'јеши ме, млад јуначе,
Ја ћу тебе сеја бити.“
Момче њојзи одговара:
„Имам сеју и код куће.“ —
„Одр'јеши ме, млад јуначе,
Ја ћу тебе снаша бити.“
Момче њојзи опет вели:
„Имам снашу и код куће.“ —
„Одр'јеши ме, млад јуначе,
Ја ћу тебе љуба бити.“
Онда момче њу пољуби,
Пољуби је, одр'јеши је,
Одведе је б'јелу двору.

Види још 
 Стеван Стојановић Мокрањац је за део Пете руковети изабрао ову народну песму.

Извор 
 Караџић, В. С. 1824. Народне српске пјесме. Књига прва. Липисца. стр. 67.

Љубавне песме